**SVEUČILIŠTE U ZAGREBU**

**PRAVNI FAKULTET**

**DIPLOMSKI SVEUČILIŠNI STUDIJ SOCIJALNOG RADA**

**DIPLOMSKI SVEUČILIŠNI STUDIJ SOCIJALNE POLITIKE**

**Jana Milaković, Marija Pajtl**

**LJUDSKA PRAVA U DOBA KORONAKRIZE**

**MEĐUNARODNI SOCIJALNI RAD**

**Zagreb, 2021.**

SADRŽAJ

[1. UVOD 1](#_Toc60822676)

[2. LJUDSKA PRAVA 1](#_Toc60822677)

[2.1. Derogiranje obveza Konvencije za zaštitu ljudskih prava i temeljnih sloboda 2](#_Toc60822678)

[3. UTJECAJ PANDEMIJE KORONAVIRUSA NA LJUDSKA PRAVA 3](#_Toc60822679)

[3.1. Pogođena ljudska prava 4](#_Toc60822680)

[3.2. Ranjive skupine 5](#_Toc60822681)

[3.3. Sistemski utjecaji 6](#_Toc60822682)

[4. UTJECAJ PANDEMIJE KORONAVIRUSA NA OSOBE U DOMOVIMA SOCIJALNE SKRBI I DRUGIM INSTITUCIONALNIM SMJEŠTAJIMA 7](#_Toc60822683)

[4.1. Primjer iz prakse 8](#_Toc60822684)

[5. ZAKLJUČAK 9](#_Toc60822685)

[6. LITERATURA 11](#_Toc60822686)

# UVOD

Ljudska prava su temeljna, osnovna i univerzalna, od velike važnosti za životne projekte pojedinaca, pri čemu obuhvaćaju temeljne vrijednosti većine društava i definiraju ljudsko dostojanstvo (Jubilut i Cerna, 2020). Ključna su kako bi se odgovorilo na izvanredne situacije kako za slučajeve u javnom zdravstvu tako i za širi utjecaj na život ljudi. Ona stavljaju ljude u središte pozornosti, a odgovori koji su oblikovani i poštuju ljudska prava, rezultiraju boljim ishodima u nadvladavanju izvanrednih situacija, pa tako i pandemije, važna su u osiguravanju zdravstvene zaštite za sve i očuvanje ljudskog dostojanstva. Također, usredotočuju našu pažnju o tome tko najviše pati, zašto i što se s tim u vezi može poduzeti. Oni pripremaju teren za izlazak iz krize s pravednijim i održivijim društvima, razvojem i mirom. U situaciji pandemije zemljama ne preostaje ništa drugo nego da usvoje izvanredne mjere (UN, 2020). Pandemija koronavirusa dovela je do brojnih promjena u području ljudskih prava, uslijed čega je došlo do ograničavanja prava zajamčenih u različitim dokumentima. Ona je pogodila cijeli svijet, donoseći sa sobom razarajuće posljedice na čitavu populaciju, a posebno na osobe koje žive u institucionalnom smještaju diljem svijeta. Te osobe, čak i ako su uspjele izbjeći zarazu koronavirusom, doživjele su ozbiljno kršenje osnovnih ljudskih prava a sve to pod utjecajem mjera koje su donesene za suzbijanje aktualne pandemije (Global Campus of Human Rights, 2020). U ovom radu govorit će se o tome što obuhvaćaju ljudska prava i u kojim situacijama se pojedine odredbe mogu derogirati. Također, usmjerit ćemo se na trenutnu situaciju uzrokovanu pandemijom koronavirusa te kakav je utjecaj ostavila na različita područja ljudskih prava. Isto tako, osvrnuti ćemo se na specifičnu situaciju korisnika domova socijalne skrbi te utjecaj koronakrize na njihovo svakodnevno funkcioniranje.

# LJUDSKA PRAVA

Ljudska prava su svojstvena svim ljudskim bićima, bez obzira na rasu, spol, nacionalnost, etničku pripadnost, jezik, vjeru ili drugi status. Ona uključuju pravo na život i slobodu, slobodu od ropstva i mučenja, slobodu mišljenja i izražavanja, pravo na rad i obrazovanje i druga prava koja moraju biti omogućena svakome, bez diskriminacije (UN, 2020). Opća deklaracija o ljudskim pravima predstavlja univerzalno priznanje da su temeljna prava i slobode svojstvene svih ljudskim bićima, da su neotuđiva i jednako primjenjiva na sve te da se svatko rađa slobodan i jednak u pravima (UN, 2020). Uz Opću deklaraciju o ljudskim pravima najznačajniji dokumenti su i Međunarodni pakt o građanskim i političkim pravima, Međunarodni pakt o ekonomskim, socijalnim i kulturnim pravima, te Konvencija za zaštitu ljudskih prava i temeljnih sloboda, Konvencija o pravima djeteta, o pravima osoba s invaliditetom i brojni drugi dokumenti (UN, Human Rights, 2020). Međunarodno pravo ljudskih prava određuje obveze koje su države dužne poštivati. Postajući strankama međunarodnih ugovora preuzimaju obveze i dužnosti da poštuju, štite i ispunjavaju ljudska prava. Poštivanje se odnosi na odvezu države da se suzdrži od ometanja ili umanjenja uživanja ljudskih prava, obveza zaštite od kršenja ljudskih prava dok ispunjenje znači dužnost države da poduzme pozitivne mjere u svrhu olakšanja uživanja temeljnih prava (UN, 2020). U okolnostima izvanrednih situacija javljaju se pitanja zakonitosti i ustavnosti izricanja brojnih ograničenja pri čemu se ističe Konvencija o zaštiti ljudskih prava i temeljnih sloboda i obveze koje iz nje proizlaze, a posebice članak o derogiranju obveza iz Konvencije (IUS-INFO, 2020).

## Derogiranje obveza Konvencije za zaštitu ljudskih prava i temeljnih sloboda

Konvencija za zaštitu ljudskih prava i temeljnih sloboda u čl.15 previđa da se u vrijeme rata ili drugog izvanrednog stanja koje ugrožava opstanak naroda mogu poduzeti mjere koje derogiraju obveze iz Konvencije pod uvjetom da nisu nespojive s njezinim ostalim obvezama po međunarodnom pravu. Pri čemu je ugovorna strana dužna izvijestiti Glavnog tajnika Vijeća Europe o poduzetim mjerama i njihovim razlozima te o prestanku djelovanja izrečenih mjera i ponovnoj primjeni odredaba Konvencije. Kako bi se utvrdilo predstavlja li situacija izvanredno stanje koje ugrožava opstanak naroda nije nužno da se opasnost obistini već se mjere mogu poduzeti i preventivno. Međutim važno je da one ne predstavljaju kršenje drugih međunarodnih obveza na koje se neka država obvezala. U povijesti Konvencije do sada nije bilo derogacija poduzetih uslijed izvanrednog stanja koje ugrožava opstanak naroda, a koje je izazvano zdravstvenom pandemijom (IUS-INFO, 2020). Članak 15 Konvencije za zaštitu ljudskih prava i temeljnih sloboda navodi da se određena prava ne mogu derogirati ni u kojem slučaju. Pod navedena prava spada pravo na život, zabrana mučenja i nečovječnog postupanja, zabrana ropstva, zabrana kažnjavanja bez zakona i zabrana smrtne kazne (IUS-INFO, 2020). Ostala prava poput slobode kretanja, privatnosti, slobode okupljanja i prava na slobodu (IUS-INFO, 2020) mogu se ograničiti ako imaju pravnu osnovu, ako su strogo nužna, temeljena na znanstvenim dokazima, ne proizvoljna ni diskriminirajuća u primjeni, ako su ograničenog trajanja, poštuju ljudsko dostojanstvo, podložna su preispitivanju i ako su proporcionalna postizanju cilja (Human Rights Watch, 2020).

# UTJECAJ PANDEMIJE KORONAVIRUSA NA LJUDSKA PRAVA

Novonastala situacija uzrokovana pandemijom COVID-19 zahvatila je kako europske zemlje tako i cijeli svijet, a uvođenje epidemioloških mjera dovelo je do brojnih promjena u načinu života. Dio stanovništva bio je izravno pogođen bolešću koja se brzo širila dok je drugi dio podvrgnut strogim ograničavajućim mjerama koje se poduzimaju kako bi se spriječilo i usporilo širenje zarazne bolesti (IUS-INFO, 2020). Međunarodno pravo o ljudskim pravima svima jamči pravo na najviši zdravstveni standard i obvezuje Vlade da poduzmu korake za sprječavanje prijetnji javnom zdravlju i pružanje medicinske skrbi onima kojima je potrebna. Uslijed zabrinutost zbog širenja i ozbiljnosti pandemije Svjetska zdravstvena organizacija pozvala je Vlade da poduzmu hitne mjere kako bi se zaustavilo njegovo širenje (Human Rights Watch, 2020). Potreba za sprječavanje prijetnji javnom zdravlju i zaštita zdravlja predstavlja sadašnja situacija pandemije koronavirusa što je vidljivo i u Konvenciji za zaštitu ljudskih prava i temeljnih sloboda (čl.5 st. 1) gdje se izrijekom navodi sprječavanje širenja zaraznih bolesti kao razlog ograničavanja slobode. Svaka izvanredna situacija pa tako i pandemija neodvojiva je od ljudskih prava, ona utječe na zdravlje, život, pristup informacijama, rad, obrazovanje, socijalnu sigurnost, slobodu kretanja, privatnost ili mirno okupljanje, a njihova zaštita ključna je za suočavanje sa zdravstvenim izazovom s kojim se svijet suočava (Pučki pravobranitelj, 2020).

Razmjer i težina pandemije podiže se na razinu prijetnje javnom zdravlju koja može opravdati ograničenje određenih prava poput mjera koje proizlaze iz karantene ili izolacije čime se ograničava sloboda kretanja. Isto tako, ljudska prava poput nediskriminacije te načela poput transparentnosti i poštivanja ljudskog dostojanstva mogu potaknuti učinkovite odgovore koji rezultiraju kriznim vremenima i mogu ograničiti štetu koja dolazi nametanjem preširokih mjera (Human Rights Watch, 2020). Nametnute mjere moraju biti uspostavljene zakonom u međunarodnoj zajednici, a neka su prava apsolutna i ne mogu se suspendirati (poput zabrane mučenja), također se ograničiti mogu samo ona prava koja se suspendiraju radi rješavanja nužde pri čemu suspenzije moraju biti privremene, nužne, zakonite i proporcionalne (Jubilut i Cerna, 2020). Prema tome, potrebno je voditi računa o proporcionalnosti mjera kako bi bile razmjerne cilju koji se želi ostvariti. Tako će u situaciji pandemije mjere ograničavanja slobode kretanja ili okupljanja bili proporcionalne, dok se mjere ograničavanja slobode izražavanja ne bi mogle opravdati. Nadalje, mjere ograničavanja prava na privatnost kao što je obveza obavještavanja nadležnih tijela o kontaktima, putovanjima i zdravstvenom stanju je ponekad teško ocijeniti jesu li one potrebne za sprječavanje širenja pandemije (IUS-INFO, 2020). Element proporcionalnosti zahtijeva da države traže najmanje štetne mjere u rješavanje hitnih slučajeva. Utjecaj pandemije na ljudska prava može se podijeliti u tri glavne skupine: pogođena ljudska prava, ranjive skupine i sistemski utjecaji (Jubilut i Cerna, 2020).

## Pogođena ljudska prava

Uslijed uvođenja mjera izazvanih pandemijom ograničena su brojna ljudska prava. Značajan utjecaj vidljiv je u području obrazovanja zatvaranjem škola i održavanjem *online* nastave, što posebno utječe na djevojčice koje diljem svijeta imaju prepreke u školovanju te trenutna situacija dovodi i do značajnijeg preuzimanja dijela kućanskih poslova, a mnogi učenici uslijed zatvaranja škola mogu ostati i bez kvalitetnih obroka koji im se osiguravaju u školi (Pučki pravobranitelj, 2020). Pandemija koronavirusa posebno je utjecala na pravo na život i dužnost zaštite života, pravo na zdravlje i pristup zdravstvenoj zaštiti te na slobodu kretanja. Pozivanje na pravo na život podsjeća nas da sve države imaju dužnost zaštititi ljudski život, uključujući rješavanje općih uvjeta u društvu koji dovode do izravnih prijetnji životu. Države čine izvanredne napore da to učine što mora ostati primarni fokus (UN, 2020).

Pravo na zdravlje svojstveno je pravu na život, a razdoblje pandemije testira sposobnost država da zaštite pravo na zdravlje. Svi, bez obzira na socijalni ili ekonomski status trebaju imaju pristup zdravstvenoj zaštiti koja im je potrebna. Povijesno, nedovoljno ulaganje u zdravstvene sustave je oslabilo sposobnost odgovora na pandemiju kao i pružanje ostalih osnovnih zdravstvenih usluga. COVID-19 pokazuje da univerzalna zdravstvena pokrivenost mora postati imperativ, a države s jakim i otpornim zdravstvenim sustavima bolje su opremljene za odgovor na krizu (UN, 2020). Međutim, mnoge države imaju teškoće u osiguravanju dostupnosti i pristupačnosti zdravstvenog osiguranja vezanog uz pandemiju što dovodi do nestašice u osnovnoj medicinskoj skrbi uključujući dijagnostičke testove, ventilatore i kisik te u osobnoj zaštitnoj opremi za zdravstvene radnike i ostalo osoblje u prvom planu. U mnogim zemljama su mjere štednje i strukturne prilagodbe dovele do toga da su ključne usluge nedostupne za pojedine ranjive populacije. Provedba prava na zdravlje zahtjeva da se testiranje i skrb ne uskraćuju na osnovu invaliditeta, dobi ili nemogućnosti plaćanja te da države posvećuju maksimalne resurse zdravstvenoj zaštiti i oporavku (Puras i sur., 2020). Cilj održivog razvoja uključuje postizanja univerzalne zdravstvene pokrivenosti. Univerzalni, pristupačni zdravstveni sustavi pomažu borbi protiv pandemije osiguravanjem pristup svima, bez diskriminacije. To uključuje ispitivanje, specijalističku brigu za najugroženije, intenzivno liječenje za one kojima je potrebno i cijepljenje, kada su te usluge dostupne, bez obzira na platežnu sposobnost. Kao odgovor na pandemiju, neke su zemlje proširile zdravstveno osiguranje za svakoga u svojoj zemlji, a drugi su postigli sporazume s privatnim davatelji zdravstvenih usluga kako bi napravili svoje mogućnosti dostupne u odgovoru na pandemiju (UN, 2020).

Kada govorimo o slobodi kretanja, kontrola virusa i zaštita prava života znači prekidanje lanca zaraze: ljudi se moraju prestati kretati i komunicirati jedni s drugima (licem u lice). Ograničavanje slobode kretanja, *lockdown* ili upute za ostanak kod kuće predstavljaju jednu od metoda zaustavljanja prijenosa koronavirusa (UN, 2020). Mjere kojima se nagleda ponašanje i kretanje građana trebaju biti vezane uz zdravstveni cilj te njihovo trajanje mora biti ograničenog trajanja i opsega te razmjerno potrebi (Pučki pravobranitelj, 2020). Međutim, utjecaj *lockdowna* na radna mjesta, sredstva za život, pristup uslugama, uključujući zdravstvenu zaštitu, hranu, vodu, obrazovanje i socijalne usluge, sigurnost kod kuće, primjeren životni standard i obitelj život može biti otežan. Sloboda kretanja je presudno pravo koje olakšava uživanje mnogih drugih prava. Iako međunarodno pravo dopušta određena ograničenja slobode kretanja, uključujući razloge sigurnosti i nacionalne hitnost poput zdravstvenih slučajeva, takva ograničenja trebaju biti strogo neophodna za tu svrhu, proporcionalna i nediskriminirajuća (UN, 2020).

## Ranjive skupine

Jamčenje ljudskih prava za sve u različitom stupnju predstavlja izazov za zemlje diljem svijeta. Kriza javnog zdravstva je brzo postajući ekonomska i socijalna kriza, kriza zaštite i ljudskih prava (UN, 2020). Element proporcionalnosti usko je vezan sa zaštitom ranjivih skupina (Jubilut i Cerna, 2020), a pandemija COVID-19 pogoršala je ranjivost najmanje zaštićenih u društvu. Pri čemu se ističu ekonomske i socijalne nejednakosti i neadekvatni sustavi zdravstvene i socijalne zaštite koji zahtijevaju pozornost kao dio odgovora na javno zdravstvo (UN, 2020). Ranjive skupine identificiraju se prema spolu (žene i LGBTI + osobe), dobi (djeca i starije osobe), specifičnim uvjetima (poput invalidnosti, kroničnih bolesti ili nedostatka sredstava - poput beskućnika) ili statusu (zatvorenici, pritvorenici, izbjeglice, tražitelji azila, etničke / nacionalne manjine i autohtoni narodi) pri čemu su sve skupine različito pogođene (Jubilut i Cerna, 2020). Marginalizirane osobe dio su svakog društva te imaju teškoće u pristupu informacijama iz različitih razloga, što može biti posljedica diskriminacije ili političkih podjela. Iz navedenih razloga važno je da se pažnja usmjeri i na ranjive skupine te da ih se ne izostavi u pristupu informacijama o koronavirusu i odgovoru na pandemiju. Poseban rizik je i na izbjeglicama i migrantima koji su često zatvoreni u naseljima ili žive u prenaseljenim područjima s ograničenim komunalnim uslugama i bez pristupa zdravstvu (Pučki pravobranitelj, 2020). Upravo ranjivost najmanje zaštićenih u društvu ističe obvezu da se osigura da su svi zaštićeni i uključeni u odgovoru na trenutnu krizu. Državne vlasti moraju rasporediti sredstva za borbu protiv širenja bolesti i zaštititi živote, a odgovori na pandemiju moraju biti proporcionalni radi očuvanja povjerenje koje treba postojati između ljudi i Vlade, posebno za vrijeme krize (UN, 2020).

## Sistemski utjecaji

Pandemija koronavirusa dovela je i do brojnih sistemskih pitanja, jedno od njih odnosi se na pristup pravdi, s pravosudnim sustavima koji su paralizirani ili pokušavaju dokučiti načine za ponovno otkrivanje ili ažuriranje njihovih postupaka kako bi se omogućio pristup. Uz to, svjetski pozivi za zaustavljanje sistemskog rasizma i reformiranje policijske uprave koji su izvršili pretjerano nasilje prema ranjivim skupinama otkriva još jedan sistemski društveni problem. Drugo pitanje zahtijeva promišljanje o ulozi i adekvatnom pristupu tehnologiji, s jedne strane, odgovore na pandemiju treba globalno dijeliti, a s druge strane mnoštvo naprava, alata i aplikacija rješenje je za neke, dok pristup internetu ostaje nedostižan za milijune. Također, postoji nedostatak kontrole i poticaj za uklanjanje dezinformacija i lažnih lijekova za COVID-19 koji se šire na internetu, a slijede ih ljudi koji nemaju pristup boljim informacijama (Jubilut i Cerna, 2020). Pri tome se pristup informacijama ističe kao važan uvjet za odgovornost i sudjelovanje građana u javnom životu, a pristup točnim i pouzdanim informacija od posebne je važnosti u trenutnoj krizi (Councile of Europe, 2020). Javljaju i izazovi za demokraciju. Pokazalo se da pojedinci smatraju kako su autoritarni režimi sposobniji nositi se s pandemijom nego demokracije. Što je s jedne strane razumljivo s obzirom da demokracije trebaju pristanak vladajućih zemalja kako bi pristale na nametnute mjere, dok autoritarni režimi ne zahtijevaju takav pristanak. Kako su demokracije najbolje okruženje za ljudska prava, slabljenje demokracija utječe na njihovu zaštitu. Poduzimanje radnji za borbu protiv pandemije je nužno, međutim ljudska prava moraju se uzeti u obzir i poštivati i tijekom pandemije (Jubilut i Cerna, 2020).

# UTJECAJ PANDEMIJE KORONAVIRUSA NA OSOBE U DOMOVIMA SOCIJALNE SKRBI I DRUGIM INSTITUCIONALNIM SMJEŠTAJIMA

Osobe u detenciji ili institucionalnom smještaju su osobe lišene slobode, uključujući u zatvorima, pritvorima, prihvatnim centrima za strance i drugim mjestima iz kojih ne mogu svojevoljno izaći, nemaju uvjete za održavanje fizičke distance i u većem su riziku od zaraze, što bi trebalo uzeti u obzir kod planiranja odgovora na krizu (Pučki pravobranitelj, 2020). Pandemija COVID-19 virusa pogodila je cijeli svijet, donoseći sa sobom razarajuće posljedice na čitavu populaciju, a posebno na osobe koje žive u institucionalnom smještaju diljem svijeta. Te osobe, čak i ako su uspjele izbjeći zarazu koronavirusom, doživjele su ozbiljno kršenje prava na osobnu slobodu, privatnost, obiteljski život i ostalo, a sve to pod utjecajem mjera koje su donesene za suzbijanje aktualne pandemije (Global Campus of Human Rights, 2020).

Korisnici usluga smještaja u domovima socijalne skrbi su starije osobe, osobe s invaliditetom, djeca s teškoćama u razvoju te djeca bez odgovarajuće roditeljske skrbi. Tim skupinama građana je od početka pandemije, dakle sredine ožujka 2020. pa sve do danas, uz jedan kraći period relaksacije tijekom ljeta 2020., ograničeno pravo na kretanje, a sve kao opravdanje za suzbijanje pandemije COVID-19. Njima je na taj način zabranjeno kretanje izvan prostora doma u kojem se nalaze, ali i posjete obitelji, prijatelja i ostalih osoba koje ne čine stručno osoblje ustanove.

Pravobraniteljica za osobe s invaliditetom u preporuci upućenoj nadležnim državnim tjelima (Broj: POSI-1.18.6-579/20-06-24) navodi: „Jedno od temeljnih ustavnih načela iz čl. 22. Ustava Republike Hrvatske je nepovredivost prava na slobodu o čijem oduzimanju ili ograničenju može odlučiti samo sud kada je to predviđeno zakonom. Stožer civilne zaštite RH svojim je odlukama o zabrani posjeta i izlazaka iz ustanova socijalne skrbi i zdravstvenih ustanova preuzeo ulogu koja je predviđena za tijela sudske vlasti. Čak i kada bi prihvatili da bi u izvanrednoj situaciji pandemije bilo dopustivo tijelu izvršne vlasti prepustiti takvu ulogu zbog potrebe žurnog postupanja i reagiranja u svrhu zaštite života i zdravlja stanovništva, ono je i dalje vezano drugim važnim ustavnim načelom iz čl. 16. Ustava RH koje zahtijeva da svako ograničenje prava i sloboda, koje mora biti utemeljeno na zakonu, mora ujedno biti razmjerno naravi potrebe za ograničenjem u svakom pojedinom slučaju.Zahtjev razmjernosti iz čl. 16. Ustava podrazumijeva da primjena mjere kojom se uskraćuje ustavno pravo pojedinca (pravo na slobodu kretanja) bude najmanjeg mogućeg intenziteta, a ujedno učinkovito za postizanje željenog cilja.“ Zaštita javnog zdravlja je cilj koji iz Ureda pravobraniteljice za osobe s invaliditetom ne spore, no smatraju da je opće i beziznimno ograničenje slobode kretanja za sve korisnike smještaja u ustanovama socijalne i zdravstvene skrbi protuustavno i neprihvatljivo.

Uz to, kada su se mjere donosile nije se razmišljalo, a niti uzelo u obzir da postoje korisnici usluga smještaja u domovima socijalne skrbi koji nisu starije osobe ili osobe s kroničnim oboljenjima. U tu kategoriju često spadaju osobe s invaliditetom, različitih vrsta oštećenja, koje su iz svojeg životnog okruženja u domove socijalne skrbi morale otići jer im u njihovim zajednicama nije mogla biti pružena adekvatna skrb. Osim toga, u tim slučajevima često se radi o osobama mlađe životne dobi, koje imaju potpuno očuvane sposobnosti prosuđivanja te su samim time i sposobne voditi brigu o svom, ali i tuđem zdravlju. Nadalje, kreator mjere je potpuno zanemario specifičnost osoba s intelektualnim teškoćama, koje iako su često korisnici ovih usluga, zapravo ne spadaju u rizičnu skupinu. No, mjere su se odnosile i na njih, obzirom da se donjela ista odluka za sve osobe u domovima socijalne skrbi. U isto vrijeme, drugačija su pravila vrijedila za zaposlenike domova koji su se izvan svog radnog vremena mogli kretati slobodno, čime su se povećale šanse da virus uđe u ustanovu od strane zaposlenika te se naknadno prenese na korisnike.

## Primjer iz prakse

Korisnica Ana Anić, stanarka doma za starije osobe, pritužila se Uredu pravobraniteljice za osobe s invaliditetomna na Upute objavljene 08.05.2020. od Hrvatskog zavoda za javno zdravstvo, Nastavnog zavoda za javno zdravstvo „Dr. Andrija Štampar“ i Ministarstva za demografiju, obitelj, mlade i socijalnu politiku za pružatelje usluge smještaja u sustavu socijalne skrbi radi sprječavanja i suzbijanja pandemije COVID-19. Navodi da joj je onemogućen izlazak iz dvorišta Doma te da iako su u to vrijeme gotovo u potpunosti obustavljene sve mjere Stožera civilne zaštite koje se odnose na slobodu poslovanja i kretanja, ona i dalje nema pravo na slobodno kretanje izvan prostora ustanove. Korisnica Doma je zatražila da joj se odobri izlazak radi obavljanja osobnih poslova, nakon čega je upućena da će joj ukoliko to i napravi biti određena mjera obvezne samoizolacije. Ana Anić navodi da za to psihički nije spremna, obzirom da je „zatvorena“ u svojoj sobi dva mjeseca (od 15. ožujka 2020. do 20. svibnja 2020. kada se pritužila Pravobraniteljici za osobe s invaliditetom). U isto vrijeme, stizale su druge pritužbe korisnika usluga domova socijalne skrbi, na istu temu kao i Ana Anić. Zanimljivo je napomenuti da su u to vrijeme, s navedenim Uputama u nekim domovima socijalne skrbi mjere bile tumačene na jedan, a u drugim na drugi način. Odnosno, ovisno o odluci ravnatelja ustanove, ponekad su korisnici mogli izlaziti iz ustanove, a ponekad, kao u slučaju Ane Anić, bi pri tome bili upućeni na mjeru obvezne samoizolacije.

Korisnicima domova socijalne skrbi, a time i Ani Anić, potpuno je ograničeno kretanje izvan dvorišta ustanove, bez ikakve prethodne individualne procjene stručne osobe, čime se prejudicira da osobe starije životne dobi u organiziranom obliku smještaja nisu sposobne odgovorno skrbiti kako o vlastitom, tako i o zdravlju drugih. Postavlja se pitanje zašto se slične mjere zaštite, koje se provode prema zaposlenicima ustanova, ne mogu provoditi i prema pojedinim korisnicima koji to zatraže uz opravdan razlog. Ured pravobraniteljice za osobe s invaliditetom zauzeo je zajednički stav da se te sporne mjere prema korisnicima ne primjenjuju temeljem individualne procjene njihovog zdravstvenog stanja i drugih obilježja zbog kojih im prijeti opasnost od zaraze i razvoja teže kliničke slike uslijed infekcije COVID-19, već temeljem same činjenice da su korisnici određene socijalne ili zdravstvene usluge.Preporukom koja je upućena nadležnim državnim tjelima, pravobraniteljica je ukazala na potrebu korekcije ove mjere, što je na kraju uspješno i izvedeno te su time korisnici ponovno ostvarili svoje ustavom zajamčeno pravo na kretanje. Novim mjerama je omogućeno samostalno kretanje korisnika izvan prostorija i okućnice pružatelja socijalne usluge uz pridržavanje mjera suzbijanja i sprečavanja epidemije COVID-19.

# ZAKLJUČAK

Pandemija nije vrijeme za zanemarivanje ljudskih prava, već vrijeme kad je potrebno voditi računa o ljudskim pravima kako bi se nadvladala kriza na način koji će omogućiti da se ponovno usredotoči na postizanje pravednog održivog razvoja i održavanja mira (UN, 2020). Kao što navodi Europski sud za ljudska prava, važno je da u izvanrednom stanju države vode računa da mjere imaju za cilj zaštitu demokratskog poretka te da se trebaju poduzimati radnje koje imaju u interesu očuvanje demokratskog društva (IUS-INFO, 2020). U situaciji izazvanom pandemijom u društvu se javlja nestabilnost i strah da mjere izrečene u svrhu sprječavanja širenja koronavirusa dovode do kršenja ljudskih prava, navedeno je dovelo do nezadovoljstva mnoštva ljudi koji smatraju da mjere poput ograničavanja slobode kretanja krše njihova temeljna prava. Također, novonastala situacija dovodi i do brojnih drugih problema u društvu kao što je povećanje nasilja, diskriminacija određenih skupina, govor mržnje, ksenofobija, napadi i prisilni povratak izbjeglica i tražitelja azila, zlostavljanja migranata i ograničen pristup na seksualno i reproduktivno zdravlje i prava (UN, 2020). U takvim situacijama dužnost države je da djeluje na smanjenje straha i nestabilnosti u društvu da osigura da izrečene mjere budu u skladu s ljudskim pravima i Ustavom zemlje, uz što je važno da se vodi računa i o suzbijanju diskriminacije i nasilja.

Trenutačna kriza uzrokovana pandemijom koronavirusa utjecala je na korisnike domova socijalne skrbi na jedinstven način. Njihovo zdravlje i život nikada nisu bili u većem riziku. Vlade diljem svijeta trebale bi uvidjeti i pružiti tim osobama da žive samostalno ili unutar obitelji, da se mogu uključiti u zajednicu, kako tijekom, tako i nakon pandemije (Global Campus of Human Rights, 2020). Potpuno ograničenje kretanja izvan dvorišta doma za korisnike, odnosno obaveza da se u krugu doma bude u pratnji djelatnika moguće se temelji na potrebi posebne zaštite „najugroženije kategorije građana“, pri čemu se zanemaruje da je istovremeno zaraza iste kategorije građana moguća i od strane zaposlenika koji svakodnevno odlaze i unatoč doticaju s trećim osobama vraćaju se na rad bez prethodne 14-dnevne samoizolacije. Kako oni na taj način također mogu biti potencijalni prenositelji zaraze, jasno je da je teret „sprječavanja“ prijenosa virusa nametnut isključivo korisnicima starije životne dobi za koje Uputa ne predviđa niti mogućnost individualne procjene stručnih osoba vezano uz samostalni odlazak iz ustanove, čime se očito prejudicira da starije osobe u organiziranom obliku smještaja nisu sposobne odgovorno skrbiti o vlastitom zdravlju i zdravlju drugih.

# LITERATURA

### 1. Councile of Europe (2020). OSCE Human Dimension Meeting on Freedom of Expression, Media and Information. Posjećeno 2. 1. 2021. na mrežnojstraniciVijeća Europe: <https://www.coe.int/en/web/human-rights-rule-of-law/-/osce-human-dimension-meeting-on-freedom-of-expression-media-and-information>

2.*COVID-19 and Human Rights We are all int his together* (2020). United Nations.

3. Global Campus of Human Rights (2020). Impact of COVID-19 on the Rights and Lives of Disabled People Living in Social Care Institutions. Posjećeno 3.1.2021. na mrežnoj stranici Global Campus of Human Rights: <https://gchumanrights.org/preparedness/article-on/impact-of-covid-19-on-the-rights-and-lives-of-disabled-people-living-in-social-care-institutions.html>

4. Human Rights Watch (2020). Human Rights Dimensions of COVID-19 Response. Posjećeno 2.1.2021. na mrežnoj stranici Human Rights Watch: <https://www.hrw.org/news/2020/03/19/human-rights-dimensions-covid-19-response>

5. IUS-INFO (2020). *Pandemija i Konvencija za zaštitu ljudskih prava i temeljnih sloboda.* Posjećeno, 2.1.2021. na mrežnoj stranici IUS-INFO: <https://www.iusinfo.hr/aktualno/u-sredistu/41126>

6. Jubilut, L. L. i Cerna, C. M. (2020). Opinion – Impacts and restrictions to Human Rights During COVID-19. *E-International Relations*, 2053-8626.

7. Konvencija za zaštitu ljudskih prava i temeljnih sloboda. *Narodne novine, MU*, br. 18/97, 6/99, 14/02, 13/3, 9/05, 1/06, 2/10

8. Pučki pravobranitelj (2020). *Kakve veze ima epidemija koronavirusa s ljudskim pravima?.* Posjećeno 3.1.2021. na mrežnoj stranici Pučkog pravobranitelja: <https://www.ombudsman.hr/hr/kakve-veze-ima-epidemija-koronavirusa-s-ljudskim-pravima/>

9. Puras, D., Bueno de Mesquita, J., Cabal, L., Maleche, A., Meier, B. M. (2020). The right to health must guide responses to COVID-19. *The Lancet, 395*(10241), 1888–1890.

10. Pravobranitelj za osobe s invaliditetom (2020). Preporuka upućena nadležnim tijelima (broj: POSI-1.18.6-579/20-06-24).

11. United Nations (2020). *Human Rights*. Posjećeno 3.1.2021. na mrežnoj stranici Ujedinjenih Naroda: <https://www.un.org/en/sections/issues-depth/human-rights/>

12. United Nations, Human Rights (2020). *Main Documents on Human Rights*. Posjećeno 3.1.2021 na mrežnoj stranici Ujedinjenih Naroda, Ljudskih prava: <https://www.ohchr.org/EN/NewsEvents/HRDay2006/Pages/documents.aspx>

13. United Nations (2020). *The foundation of International Human Rights Law*. Posjećeno 3.1.2021. na mrežnoj stranici Ujedninjenih Naroda: <https://www.un.org/en/sections/universal-declaration/foundation-international-human-rights-law/index.html>

14. Ustav Republike Hrvatske. *Narodne novine,* br. 56/90, 135/97, 08/98, 113/00, 124/00, 28/01, 41/01, 55/01, 76/10, 85/10, 05/14.